Lietuvos medžiotojų ir žvejų draugija

Lietuvos medžiotojų ir žvejų draugija – ribotos civilinės atsakomybės viešasis juridinis asmuo, kurio teisinė forma - asociacija, turinti ūkinį, finansinį, organizacinį ir teisinį savarankiškumą.

Lietuvos medžiotojų ir žvejų draugija vienija medžiotojų ir žvejų asociacijas bei tęsia tradicijas ir darbus, pradėtus Lietuvos taisyklingosios medžioklės draugijos, įkurtos 1921 metais.

Draugija yra Tarptautinės medžioklės ir medžiojamųjų gyvūnų apsaugos tarybos (CIC) ir Europos sąjungos medžiotojų ir gamtos apsaugos organizacijų federacijos (FACE) narė.

Svarbiausi Draugijos tikslai

 Vienyti medžiotojų ir žvejų asociacijas bei koordinuoti jų veiklą
 Ugdyti taurų medžiotojų ir žvejų požiūrį į gamtą, saugoti ir gausinti laukinių žvėrių, paukščių ir žuvų išteklius, rūpintis populiacijų struktūromis, produktyvumu, sąveika su aplinka, ekologine pusiausvyra
 Puoselėti medžioklės ir žūklės kultūrą bei tradicijas, kelti medžiotojų ir žvejų kvalifikaciją

Istorija

1920 metų spalio 27 d. Gamtos tyrinėjimo stoties direktorius prof. Tadas Ivanauskas, Miškų departamento direktorius, miško tipologijos mokslo Lietuvoje pradininkas Povilas Matulionis, Žemės ūkio ir valstybės turtų ministerijos tarnautojai Elijošius Nonevičius, Jeronimas Paulionis ir Lietuvos kariuomenės vyresnysis leitenantas Bronius Žvynys įteikė raštą Kauno miesto ir apskrities viršininkui, prašydami įregistruoti Lietuvos taisyklingosios medžioklės ir žūklės draugiją ir patvirtinti jos įstatus.

Draugija buvo įregistruota 1921 metų vasario 7 d.

1925 m. draugija vienijo 21 skyrių, įsteigtą to meto apskrityse. 1936 m., vykdant Seimo priimtą Draugijų įstatymą, Lietuvos taisyklingosios medžioklės ir žūklės draugija buvo perorganizuota ir 1937 m. sausio 13 d. įregistruota Lietuvos medžiotojų ir žvejų draugijų sąjunga, kuri perėmė visas buvusios draugijos funkcijas. 

1937 m. daugiausia narių buvo Kauno draugijoje - 245, Šiaulių - 241, Biržų - 143, Panevėžio - 125, Kėdainių ir Ukmergės - po 118, Kretingos - 115. Lietuvai atgavus Vilnių, čia taip pat buvo įsteigta Medžiotojų draugija.

Nuo įkūrimo dienos draugijai vadovavo Tadas Ivanauskas. Jo iniciatyva 1927 m. pradėtas leisti "Medžiotojo" žurnalas. Nuo 1939 m. draugijai vadovavo miškininkas Antanas Rukuiža.

Lietuvos delegacija 1930 m. lapkričio 7-9 dienomis dalyvavo Paryžiuje vykusiame Tarptautinės medžioklės ir medžiojamosios faunos apsaugos tarybos (CIC) steigiamajame susirinkime. Tadas Ivanauskas tapo šios tarptautinės organizacijos tarybos nariu.

1940 metų birželį Lietuvai netekus nepriklausomybės, liepos mėnesį draugijos, kaip patriotinės organizacijos, veikla buvo uždrausta. Ji neveikė ir karo metais.

1945 m. kovo mėnesį profesoriaus Tado Ivanausko, profesoriaus Juozo Žemaičio, dainininko Kipro Petrausko, aktoriaus Juozo Lauciaus, tarnautojų Vinco Peleckio, Roberto Budriko, Edvardo Čipkaus, Boriso Nikolskio iniciatyva buvo įkurta Kauno medžiotojų draugija.

1947 m. buvo įkurta vieninga Lietuvos medžiotojų draugija, kuri 1960 m., prisijungus žvejams, buvo pavadinta Medžiotojų ir žvejų draugija.

Naujasis draugijos gyvenimo periodas prasidėjo kartu su mūsų valstybės nepriklausomybės atkūrimu. Pirmaisiais nepriklausomybės atkūrimo metais Paryžiuje CIC valdyba po penkiasdešimt metų pertraukos atkūrė draugijos narystę šioje organizacijoje. 1991 m. šį aktą patvirtino Kanadoje, Kvebeke, susirinkusi CIC Generalinė asamblėja.

2002 m. Lietuvos Respublikos Seimas priėmė Medžioklės įstatymą, 2004 m. - Mėgėjiškos žūklės įstatymą.

2004 m. Lietuvos medžiotojų ir žvejų draugija tapo Europos Sąjungos medžioklės ir laukinės faunos apsaugos asociacijų federacijos (FACE) nare.

Draugija 1927-1940 m. leido žurnalą "Medžiotojas", 1990-1996, 1998-2006 m. - "Medžiotojas ir meškeriotojas", nuo 2007 m. yra viena iš leidėjų žurnalo "Medžiotojas ir medžioklė". Taip pat draugija buvo viena iš leidėjų populiaraus žurnalo "Mūsų gamta" (leistas 1964-1996 m.).

Draugijos pirmininkai
Per visą draugijos veiklos laiką jai vadovavo vienuolika pirmininkų:
 Tadas Ivanauskas (1921-1939 m.)
 Antanas Rukuiža (1939-1940 m.)
 Vincas Peleckis (1946-1947 m.)
 Andrius Bulota (1947-1950 m.)
 Teofilis Mončiunskas (1950-1956 m.)
 Jonas Zenkevičius (1956-1963 m.)
 Kazys Giniūnas (1963-1967 m.)
 Albinas Jankavičius (1967-1974 m.)
 Marijonas Kiela (1974-1986 m.)
 Jonas Vyšniauskas (1986-2006 m.)
 Rimantas Benetis (2006-2013 m.)
 Bronius Bradauskas (2013-2019 m.)
 Jonas Talmantas (2019-2021 m.)
 Virginijus Kantauskas (2021-2016 m.)

2000 m. Draugijos Garbės pirmininku buvo išrinktas Prezidentas Algirdas Brazauskas.

Draugijos nariai
Šiuo metu draugija turi 46 narius (rajonų draugijas ir sąjungas, jungiančias 26 tūkst. medžiotojų ir 37 tūkst. žvejų):
 Lietuvos medžiotojų ir žvejų draugijos Akmenės skyrius
 Lietuvos medžiotojų ir žvejų draugijos Alytaus skyrius
 Lietuvos medžiotojų ir žvejų draugijos Anykščių skyrius
 Lietuvos medžiotojų ir žvejų draugijos Biržų skyrius
 Lietuvos medžiotojų ir žvejų draugijos Gargždų skyrius
 Lietuvos medžiotojų ir žvejų draugijos Ignalinos skyrius
 Lietuvos medžiotojų ir žvejų draugijos Jonavos skyrius
 Lietuvos medžiotojų ir žvejų draugijos Joniškio skyrius
 Lietuvos medžiotojų ir žvejų draugijos Jurbarko skyrius
 Lietuvos medžiotojų ir žvejų draugijos Kaišiadorių skyrius
 Kauno medžiotojų sąjunga
 Kauno žvejų draugija
 Kėdainių rajono medžiotojų ir žvejų draugija
 Lietuvos medžiotojų ir žvejų draugijos Kelmės skyrius
 Lietuvos medžiotojų ir žvejų draugijos Klaipėdos skyrius
 Lietuvos medžiotojų ir žvejų draugijos Kretingos skyrius
 Lietuvos medžiotojų ir žvejų draugijos Kupiškio skyrius
 Lietuvos medžiotojų ir žvejų draugijos Lazdijų skyrius
 Lietuvos medžiotojų ir žvejų draugijos Marijampolės skyrius
 Mažeikių rajono medžiotojų ir žvejų draugija
 Lietuvos medžiotojų ir žvejų draugijos Molėtų skyrius
 Lietuvos medžiotojų ir žvejų draugijos Pakruojo skyrius
 Lietuvos medžiotojų ir žvejų draugijos Panevėžio skyrius
 Lietuvos medžiotojų ir žvejų draugijos Pasvalio skyrius
 Lietuvos medžiotojų ir žvejų draugijos Plungės skyrius
 Lietuvos medžiotojų ir žvejų draugijos Prienų skyrius
 Radviliškio medžiotojų ir žvejų draugija
 Raseinių medžiotojų ir žvejų draugija
 Lietuvos medžiotojų ir žvejų draugijos Rokiškio skyrius
 Lietuvos medžiotojų ir žvejų draugijos Skuodo skyrius
 Lietuvos medžiotojų ir žvejų draugijos Šakių skyrius
 Lietuvos medžiotojų ir žvejų draugijos Šalčininkų skyrius
 Šiaulių medžiotojų ir žvejų draugija
 Lietuvos medžiotojų ir žvejų draugijos Šilalės skyrius
 Šilutės rajono medžiotojų ir žvejų draugija
 Lietuvos medžiotojų ir žvejų draugijos Širvintų skyrius
 Lietuvos medžiotojų ir žvejų draugijos Švenčionių skyrius
 Tauragės medžiotojų ir žvejų draugija
 Lietuvos medžiotojų ir žvejų draugijos Telšių skyrius
 Lietuvos medžiotojų ir žvejų draugijos Trakų skyrius
 Lietuvos medžiotojų ir žvejų draugijos Ukmergės skyrius
 Lietuvos medžiotojų ir žvejų draugijos Utenos skyrius
 Lietuvos medžiotojų ir žvejų draugijos Varėnos skyrius
 Lietuvos medžiotojų ir žvejų draugijos Vilkaviškio skyrius
 Vilniaus medžiotojų draugija
 Zarasų medžiotojų ir žvejų draugija

Nuorodos
Lietuvos medžiotojų ir žvejų draugijos tinklalapis
Zarasų medžiotojų ir žvejų draugijos tinklalapis

medžiotojų ir žvejų draugija
Medžioklė
Žūklė